Ole Sohn (SF), 2000-11-29:
Når man diskuterer turisme, synes jeg, det er afgørende dels at konstatere, hvad andre også har gjort, at turismen på verdensplan er et erhverv i vækst, hvilket ikke bare giver mulighed for en øget indtjening, men også øger turisternes krav om kvalitet.
Men det giver også anledning til, at vi som politikere skal stille krav om en både miljømæssigt, kulturelt og socialt bæredygtig turisme.
Turisme er jo ikke kun noget positivt.
Den er det
for erhvervet, og den er det også for dem, der rejser.
Enhver, der rejser, gør det for at få oplevelser og få
nye kulturelle indtryk, men der er også nogle negative karakteristika inden for turisterhvervet, som vi skal forsøge at minimere, og det mener jeg også vi som politikere har en interesse i at være med til.
Der er f.eks. spørgsmålet om miljøbelastningen, og der er også nogle mere direkte negative ting, som vi fra SF's side mener, der skal sættes ind over for, bl.a. det dårlige arbejdsmiljø, de lave lønninger og sort arbejde inden for området.
Men det, der også er afgørende, når vi diskuterer turisme, er, at vi ser turisme i sammenhæng med andre del af vores politik, og her synes jeg, det er glædeligt at konstatere, at en af de bevæggrunde, der er for turister til at holde ferie i Danmark, er, at vi har en fornuftig natur, og at vi har et rimelig rent miljø.
Det er to nøgleord.
Skal vi sikre, at vi kan fastholde, at turisterne kommer hertil af positive grunde, så er vi selvfølgelig også nødt til at have en fornuftig miljøpolitik i fremtiden, så vi ikke udvikler Danmark til et almindeligt charterland, hvad jeg nu i øvrigt ikke tror vi ville få ret megen glæde af.
Hvis vi i øvrigt fortsætter med det enorme energiforbrug, vi har, får vi måske et klima, der gør, at det kan være behageligt at holde ferie i Danmark som charterturist, men ellers mener jeg, vi skal holde fast i, at grunden til, at turisterne kommer til Danmark, er vores miljø og vores natur.
Derfor er det også en afgørende turistpolitisk opgave, at vi bevarer vore naturattraktioner, at vi holder strande og skove rene, at vi har rent drikkevand osv.
De ting er også vigtige konkurrenceparametre for turisterhvervet.
I det materiale, vi er blevet præsenteret for undervejs, lægger Danmarks Turistråd bl.a. op til, at det, vi skal markedsføre Danmark på, er tre nøgleord som design, kultur og sociale værdier.
Det er fantastiske nøgleord, og det får mig til at sige, at også jeg synes, at vi skal understøtte de initiativer, der ligger i Destination 21, så vi er med til at understøtte og udvikle en bæredygtig turisme.
Kulturen spiller også en afgørende rolle for udviklingen
af turisterhvervet og ikke bare for turisterhvervet, men også for befolkningen i almindelighed.
Kulturtilbud som teatre, biografer, museer, gallerier, musikhuse og snart også et stort, flot operahus er jo med til at give grundlag for at tiltrække turister til landet, men så sandelig også sideløbende at være til gavn for lokalbefolkningen, så også derfor mener vi, at turistfremme og kulturfremme er to sider
af samme sag.
En tredje ting, som set med vore øjne også er afgørende for udviklingen af turisterhvervet, er de muligheder, der ligger for den sociale indslusning.
I turisterhvervet er der mulighed for mange unge for at få job, og også lavt uddannede nydanskere har mulighed for at få fodfæste inden for turisterhvervet, så den mulighed skal der også gøres brug af. Samtidig mener vi, at der er nogle muligheder for inden for turisterhvervet at tage fat på en regional udvikling og styrke den regionale turistpolitik, specielt i de regioner i landet, som har oplevet en nedgang inden for andre typer erhverv.
Vi skal også understøtte det, der også er lagt op til i redegørelsen, nemlig at rejseoplevelser skal være for alle.
Vi skal sørge for, at der er en god tilgængelighed, og at Danmark er et handicapvenligt ferieland.
Når vi diskuterer turistpolitik, skal den også, som jeg nævnte tidligere, ses i tæt sammenhæng med kulturpolitikken.
Vi skal sørge for, at der er nogle rimelige muligheder for at få adgang til kulturoplevelserne, og derfor skal vi sørge for, at vi kan holde entrépriserne til kulturoplevelserne på et fornuftigt niveau. SF vil gerne bidrage til at støtte turisterhvervet på den måde, at vi ser tingene i sammenhæng med miljø- og naturbevarelse og kulturtilbud, at der sikres en ordentlig uddannelse og efteruddannelse af den arbejdskraft, som virker inden for turisterhvervet, og at der sættes mere ind på forskning og udvikling.
Det er også vigtigt med innovation inden for turisterhvervet, og derfor finder vi det rigtigt, at man styrker mulighederne for at skabe strategiske alliancer og fusioner inden for turisterhvervet, som kan være med til at skabe bedre professionelle vilkår, der igen kan være med til at give bedre muligheder for at tage konkurrencen op med de omkringliggende lande.
Vi finder, det er et rigtigt initiativ, at der bliver lavet
en national turismestrategi organiseret af Turistrådet, så vi på den led kan være med til at markedsføre Danmark mere professionelt over for omverdenen, og i den forbindelse er finanslovforslaget om Internetportalen for os at se også et væsentligt bidrag.
De elementer, jeg har nævnt, er alle sammen med til at understøtte turisterhvervet, men det, der har været hovedtemaet i den hidtidige debat i dag, og som også vil blive hovedtemaet i den kommende tids debatter, er
naturligvis turismeerhvervets direkte rammevilkår, som flere har været inde på.
Men når jeg understregede nogle af de andre elementer, er det ikke, fordi jeg er irriteret - det kan man ikke tillade sig at blive her i Folketinget - men fordi jeg synes, andre politiske partier undervurderer årsagerne til, at der kommer turister til Danmark.
Vi er ikke et charterland, og vi bliver aldrig et charterland.
Vi skal lægge vægt på de ting, vi er gode til, og det er netop miljøet, naturen og vore kulturudbud.
Det er her, vi har vores force, men jeg vil gerne sige, at vi er indstillet på, at debatten om rammevilkårene for turisterhvervet skal fortsætte.
Vi tror ikke kritikløst, at der bliver bedre forhold for erhvervet ved blot at sænke skatter og afgifter, hvis der ikke er en strategi for, hvordan man vil udvikle turismen.
Men vi vil naturligvis være med til at diskutere rammebetingelserne for erhvervet og være med til at drøfte, hvilken position turismeerhvervet vil komme i, hvis man justerer og ændrer afgifter og moms.
I øvrigt er det generelt ikke vores politik, men vi har ikke en fastlagt politik om en ensartet moms.
Vi har faktisk tidligere foreslået differentieret moms, så det er ikke det, der er det afgørende.
Det, der er det afgørende for os,
Vi ønsker altså, at de bærende elementer skal være miljø- og kulturudvikling, og derfor mener vi, at de elementer, som også er understreget i Destination 21-programmet, skal understøttes væsentligt mere, end de er blevet hidtil, og at vi ad den vej som politikere skal være med til at påvirke turismens udviklingsbetingelser i Danmark.